彈子巖題名
作者：徐夢莘
朝代：宋

paragraphs: 吾儕生江南，遠近俱鄰鄉。
一官皆爲貧，餬口走四方。
遇合良獨難，動如參與商。
誰知自有時，朋盍聚炎荒。
外臺參計畫，幕府佐紀綱。
出宰得壯縣，分教涖郡庠。
曹掾勝三語，簿領真仇香。
不止似人喜，頓覺吾軍張。
合坐尊序齒，避席敬行觴。
巖酒縱登覽，杖屨陪徜徉。
棋矢以相娛，嘯歌情意長。
舉酒起祝規，愛我藥石良。
古人尚植立，君子道其常。
平生學忠孝，餘力從文章。
臨節不可奪，當官有何强。
窮乃見節義，老當志彌剛。
鴻鵠在寥廓，騏驥終騰驤。
願言各勉旃，事業要輝光。
它日先上道，富貴無相忘。